Håndboldtræneren Helle Thomsen blev forbigået til stillingen som cheftræner for det danske kvindelandshold, men hun er ikke skuffet.

- Nej, slet ikke. Hvorfor skulle jeg være det? Det var ikke et valg mellem Jesper og jeg, siger den 49-årige frederikshavner til Kanal Frederikshavn. I går blev det offentliggjort, at Jesper Jensen afløser Klavs Bruun Jørgensen som kvindelandstræner. Helle Thomsen var i en afstemning på tv2sport.dk danskernes favorit, men valget faldt på Team Esbjergs nuværende cheftræner, Jesper Jensen. Helle Thomsen har ingen idé om, hvor tæt hun var på stillingen. Hun har tidligere med stor succes været landstræner for Sverige og Holland. Her vandt hun medaljer ved tre EM-slutrunder i træk. Sidste år blev hun kåret til Europas bedste træner for et kvindehold. Ved den lejlighed udtalte hun til Kanal Frederikshavn: - Jeg ved ikke, hvor mange år jeg har tilbage. Jeg fortsætter så længe, jeg synes, det er sjovt. Den dag det ikke er det, så kommer jeg hjem til "Frede" (Frederikshavn, red.). Måske kommer den dag tidligere, end de fleste tror. I hvert fald er hun i gang med at bygge hus i Golfparken i Frederikshavn. - Ja, det er rigtigt. Jeg ved jo, at jeg ender i 'Frede'. Det er 'hjemme' for mig, siger Helle Thomsen til Kanal Frederikshavn. Hendes to-årige kontrakt med Molde HK i den bedste norske række, REMA 100-Ligaen, udløber efter denne sæson, og Molde HK har allerede præsenteret en ny cheftræner. Spørgsmålet er, hvad Helle Thomsen skal lave derefter. - Jeg ved det ikke endnu. Jeg ved heller ikke, om jeg skal være træner, eller om jeg vil noget helt andet. Vi må se, hvad tiden bringer. Jesper Jensen skal træne det danske kvindelandshold frem til sommeren 2023. Her udløber i hvert fald hans kontrakt. - Jesper er en dygtig træner og en god person, så det bliver spændende for ham og Danmark, mener Helle Thomsen.